Forholdet kan gøre det svært for moderen at få sine børn at se.

Den 37-årige Serritslevmor, der sidste år blev idømt fire års fængsel for vanrøgt, vold og mishandling af sine børn, har fundet kærligheden i fængslet. Ifølge Ekstra Bladet danner hun nu par med den 52-årige far fra Tøndersagen, som i 2007 blev idømt 10 års fængsel for at have sexmisbrugt og udlejet sine to døtre. De to har fundet sammen i Anstalten ved Herstedvester, hvor de begge afsoner deres domme. Serritslevmoderen har tidligere givet udtryk for, at hun ønsker at blive genforenet med sine børn, når hun har afsonet, men forholdet til den misbrugsdømte Tønderfar kan gøre det svært, vurderer formand for Børns Vilkår, Peter Albæk, overfor Ekstra Bladet. - Det er klart, at det kan få betydning. Helt overordnet vil det kræve overordentlig god dokumentation, hvis hun skal have børnene igen, og helt generelt kan man sige, at det i mange tilfælde vil være forkert at lade børn, som er tvangsfjernet, komme tilbage til deres forældre, siger Peter Albæk.